Reykjavíkurliðin Víkingur og KR unnu bæði mikilvæga sigra í úrvalsdeild karla í fótbolta í gærkvöld. Víkingur er nú í þriðja sæti deildarinnar.
Nikolaj Hansen tryggði Víkingi dramatískan 1-0 sigur á Skagamönnum með marki úr vítaspyrnu seint í uppbótartíma leiksins. Víkingur hefur nú 22 stig í þriðja sæti deildarinnar, jafnmörg stig og Breiðablik sem er í öðru sæti. Blikar hafa þó betri markatölu. Valsmenn hafa fimm marka forskot á toppnum en Blikar og Víkingur eiga bæði leik til góða á Val. KR vann svo öflugan 2-1 útisigur á KA á Dalvíkurvelli þrátt fyrir að vera manni færri stóran hluta leiks. Kristján Flóki Finnbogason fékk tvö gul spjöld á sömu mínútunni og þar með rautt eftir 20 mínútna leik. Pálmi Rafn Pálmason tryggði KR sigurinn með marki úr vítaspyrnu í lok fyrri hálfleiks. Áður hafði Kjartan Henry Finnbogason komið KR 1-0 yfir og Elfar Árni Aðalsteinsson jafnað í 1-1 fyrir KA. KR hefur nú 18 stig í 4. sæti en KA 17 stig í 5. sæti og á leik til góða.
Í næstefstu deild karla eru Framarar enn taplausir eftir 10 umferðir. Fram vann Kórdrengi 4-3 og er á toppnum með 28 stig af 30 mögulegum og með sex stiga forskot á ÍBV sem er í 2. sæti. ÍBV vann 1-0 útisigur á Þrótti Reykjavík í gærkvöld. Grindavík er svo í þriðja sæti deildarinnar, 10 stigum á eftir toppliði Fram. Grindavík og Afturelding gerðu 3-3 jafntefli í gærkvöld. Grótta vann Víking Ólafsvík 3-2 og Selfoss og Þór Akureyri gerðu 1-1 jafntefli.
Undanúrslit Evrópumóts karlalandsliða í fótbolta hefjast í kvöld. Ítalía mætir Spáni á Wembley í Lundúnum klukkan sjö. Seinni leikur undanúrslitanna verður svo spilaður á sama stað annað kvöld þegar England og Danmörk mætast. Undanúrslit Suður-Ameríkukeppninnar í fótbolta, Copa América hófst hins vegar í gærkvöld. Brasilía komst þá í úrslitaleik mótsins með 1-0 sigri á Perú. Lucas Paqueta leikmaður Frakklandsmeistara Lyon skoraði sigurmark leiksins fyrir Brasilíu sem mætir annað hvort Argentínu eða Kólumbíu í úrslitum um helgina. Argentína og Kólumbía mætast í undanúrslitum í kvöld.
Reykjavíkurliðin Víkingur og KR unnu bæði mikilvæga sigra í úrvalsdeild karla í fótbolta í gærkvöld. Víkingur er nú í þriðja sæti deildarinnar.